LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL ŽEMĖS ŪKIO MINISTRO 2011 m. BIRŽELIO 6 d. ĮSAKYMO Nr. 3D-465 „DĖL TIESIOGINIŲ IŠMOKŲ UŽ MĖSINIUS GALVIJUS IR MĖSINES AVIS ADMINISTRAVIMO, KONTROLĖS BEI MOKĖJIMO 2012–2013 m. TAISYKLIŲ PATVIRTINIMO“ PAKEITIMO

2013 m. balandžio 18 d. Nr. 3D-284

Vilnius

P a k e i č i u Lietuvos Respublikos žemės ūkio ministro 2011 m. birželio 6 d. įsakymą Nr. 3D-465 „Dėl Tiesioginių išmokų už mėsinius galvijus ir mėsines avis administravimo, kontrolės bei mokėjimo 2012–2013 m. taisyklių patvirtinimo“ (Žin., 2011, Nr. 71-3438; 2012, Nr. 34-1645, Nr. 67-3430, Nr. 109-5547) ir išdėstau jį nauja redakcija:

„LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL TIESIOGINIŲ IŠMOKŲ UŽ MĖSINIUS GALVIJUS IR MĖSINES AVIS ADMINISTRAVIMO, KONTROLĖS BEI MOKĖJIMO 2013 m. TAISYKLIŲ PATVIRTINIMO

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo (Žin., 2002, Nr. 72-3009; 2008, Nr. 81-3174; 2011, Nr. 119-5610) 7 straipsniu ir 2009 m. sausio 19 d. Tarybos reglamentu (EB) Nr. 73/2009, nustatančiu bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančiu tam tikras paramos schemas ūkininkams, iš dalies keičiančiu reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinančiu reglamentą (EB) Nr. 1782/2003 (OL 2009 L 30, p. 16), su paskutiniais pakeitimais, padarytais 2012 m. liepos 11 d. Europos Parlamento ir Tarybos reglamentu (ES) Nr. 671/2012 (OL 2012 L 204, p. 11), Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2010, Nr. 125-6405), 9.2 punktu,

t v i r t i n u Tiesioginių išmokų už mėsinius galvijus ir mėsines avis administravimo, kontrolės bei mokėjimo 2013 m. taisykles (pridedama).“

Žemės ūkio ministras	Vigilijus Jukna

SUDERINTA

Lietuvos savivaldybių asociacijos

2013-04-15 raštu Nr. (18)-SD-249

PATVIRTINTA

Lietuvos Respublikos žemės ūkio ministro 2011 m. birželio 6 d. įsakymu Nr. 3D-465

(Lietuvos Respublikos žemės ūkio ministro 2013 m. balandžio 18 d. įsakymo Nr. 3D-284

redakcija)

TIESIOGINIŲ IŠMOKŲ UŽ MĖSINIUS GALVIJUS ir MĖSINES avis ADMINISTRAVIMO, KONTROLĖS BEI MOKĖJIMO 2013 m. TAISYKLĖS

I. BENDROSIOS NUOSTATOS

1. Tiesioginių išmokų už mėsinius galvijus ir mėsines avis administravimo, kontrolės bei mokėjimo 2013 m. taisyklės (toliau – taisyklės) parengtos vadovaujantis 2009 m. sausio 19 d. Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, iš dalies keičiančio reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinančio reglamentą (EB) Nr. 1782/2003 (OL 2009 L 30, p. 16), su paskutiniais pakeitimais, padarytais 2012 m. liepos 11 d. Europos Parlamento ir Tarybos reglamentu (ES) Nr. 671/2012 (OL 2012 L 204, p. 11), 68 ir 69 straipsnių, 2009 m. lapkričio 30 d. Komisijos reglamento Nr. 1122/2009, kuriuo nustatomos išsamios Tarybos reglamento (EB) Nr. 73/2009 įgyvendinimo taisyklės, susijusios su kompleksiniu paramos susiejimu, moduliavimu ir integruota administravimo ir kontrolės sistema pagal tame reglamente numatytas ūkininkams skirtas tiesioginės paramos schemas, ir Tarybos reglamento (EB) Nr. 1234/2007 įgyvendinimo taisyklės, susijusios su kompleksiniu paramos susiejimu pagal vyno sektoriui numatytą paramos schemą (OL 2009 L 316, p. 65), su paskutiniais pakeitimais, padarytais 2012 m. spalio 12 d. Komisijos įgyvendinimo reglamentu (ES) Nr. 937/2012 (OL 2012 L 280, p. 1), ir kitų Lietuvos Respublikos ir Europos Sąjungos teisės aktų, nustatančių tiesioginės paramos žemės ūkio veiklos subjektams teikimo tvarką, nuostatomis.

2. Tiesioginės išmokos už mėsinius galvijus ir mėsines avis (toliau – išmoka) mokamos vieną kartą per metus iš Europos žemės ūkio garantijų fondo lėšų, atitinkamai sumažinant vienkartinių išmokų už plotus schemos (VIPS) metinį finansinį paketą, remiantis reglamento (EB) Nr. 73/2009 131 (3a), 69 (4) ir 69 (9) (b) straipsnių nuostatomis.

3. Taisyklių tikslas – nustatyti tiesioginių išmokų valdos valdytojams už savo ir (ar) partnerio (-ių) vardu laikomus mėsinius galvijus ir mėsines avis, kuriomis palaikomos mėsinių galvijų ir mėsinių avių laikytojų pajamos, užtikrinant dabartinį gamybos lygį, skyrimo tvarką ir reikalavimus.

4. Pagrindinės šiose taisyklėse vartojamos sąvokos:

Mėsinis galvijas – mėsai ir (ar) veislei laikomas mėsinės veislės galvijas, kelių mėsinių veislių ar pieninės ir mėsinės veislės galvijų mišrūnas.

Mėsinė avis – mėsai ir (ar) veislei laikoma mėsinės veislės avis, kelių mėsinių veislių ar pieninės ir mėsinės veislės avių mišrūnas.

Pareiškėjo ar paramos gavėjo dokumentų ar duomenų neatitiktis (toliau – neatitiktis) – tikrinant pareiškėjo ar paramos gavėjo pateiktus dokumentus ar duomenis aptinkama neatitiktis, kai trūksta reikiamų dokumentų arba pateikiami netikslūs ar nesutampantys su tikrove duomenys, randama klaidų ar kitokių faktų, dėl kurių Europos Bendrijų bendrajam biudžetui ir (arba) Lietuvos Respublikos valstybės biudžetui nepadaroma finansinės žalos.

Teisės aktų nuostatų pažeidimas – pareiškėjo ar paramos gavėjo ir (arba) vykdomosios institucijos veikimas arba neveikimas, kai pažeidžiamos Lietuvos Respublikos ir (arba) Europos Sąjungos teisės aktų nuostatos, dėl kurio atsiranda arba gali atsirasti valstybės ir (arba) Europos Bendrijų biudžeto nuostolių.

Tyčinis reikalavimų pažeidimas (toliau – tyčinis pažeidimas) – žemės ūkio valdos valdytojo sąmoninga veika, siekiant neteisėtai gauti paramą už mėsinius galvijus ir (ar) mėsines avis.

Žemės ūkio valda – žemės ūkio veiklos ar alternatyviosios veiklos subjekto plėtojamos žemės ūkio veiklos ir (ar) alternatyviosios veiklos gamybos vienetų visuma, susijusi bendrais teisiniais, technologiniais ir ekonominiais santykiais.

Žemės ūkio valdos valdytojas – žemės ūkio arba alternatyviąja veikla užsiimantis fizinis ar juridinis asmuo, nuosavybės, nuomos, panaudos teise ar kitais pagrindais valdantis vieną žemės ūkio valdą arba tuo atveju, kai šią valdą naudoja keli partneriai, paskirtas vadovauti jungtinei veiklai žemės ūkio valdos partnerių rašytiniu tarpusavio susitarimu.

Kitos šiose taisyklėse vartojamos sąvokos apibrėžtos reglamente Nr. 73/2009 ir reglamente Nr. 1122/2009 ir kituose teisės aktuose.

II. REIKALAVIMAI TIESIOGINEI IŠMOKAI GAUTI

5. Išmoka mokama Lietuvos Respublikos žemės ūkio ir kaimo verslo registre 2013 m. registruotiems žemės ūkio valdos (toliau – valda) valdytojams:

5.1. kurie einamaisiais metais nuo balandžio 15 d. iki birželio 15 d. yra pateikę Nacionalinei mokėjimo agentūrai prie Žemės ūkio ministerijos (toliau – Agentūra) paraiškas gauti paramą už deklaruotus plotus pagal kasmet žemės ūkio ministro įsakymu tvirtinamas tiesioginių išmokų administravimo bei kontrolės taisykles (toliau – Paraiška) ir šiose Paraiškose nurodę, jog prašo skirti tiesioginę išmoką už visus valdoje laikomus valdos valdytojo ir (ar) partnerio mėsinius galvijus ir (arba) mėsines avis. Paraiškos bei prašymai pakeisti Paraiškos duomenis, pateikti nuo einamųjų metų birželio 16 d. iki liepos 10 d., laikomi pavėluotai pateiktais ir už kiekvieną pavėluotą darbo dieną išmokos suma mažinama 1 proc. Vėliau nei iki nurodytos datos pateikti prašymai nepriimami (paraiškos bei prašymai priimami tik tais atvejais, kai vėlavimas nepriklauso nuo valdos valdytojo valios (pvz., valdos valdytojo mirtis, ilgalaikis profesinis nepajėgumas, stichinė nelaimė, padariusi stiprų poveikį valdai). Tokiais atvejais valdos valdytojas ar jo įpėdinis per 10 darbo dienų nuo tos dienos, kai sužinojo arba galėjo sužinoti apie nuo valdos valdytojo valios nepriklausančias aplinkybes, seniūnijos ar konsultavimo biuro darbuotojui kartu su paraiška pateikia prašymą priimti pavėluotą paraišką ir vėlavimo priežasties pagrindimo dokumentus;

5.2. už 2013 m. valdoje išlaikytus nuo birželio 1 d. iki rugpjūčio 1 d. įskaitytinai savo ir (ar) valdos partnerio (-ių) vardu nustatyta tvarka Ūkinių gyvūnų registre įregistruotas ir suženklintas mėsines avis ir (ar) ne jaunesnius nei 12 mėn. (rugpjūčio 1 dienos duomenimis) mėsinius galvijus. Mėsiniai galvijai ir (ar) mėsinės avys turi būti Ūkinių gyvūnų registre įregistruoti iki 2013 m. birželio 1 d. (t. y. duomenys apie mėsinių galvijų/avių laikymo pradžią į Ūkinių gyvūnų registrą turi būti įvesti iki 2013 m. birželio 1 d.).

6. Valdų valdytojai, kurie atitinka reikalavimus gauti bet kurias kitas papildomas nacionalines tiesiogines išmokas už galvijus ir (ar) avis, turi teisę pretenduoti į kitas išmokas pagal kelias paramos schemas.

7. Išmokos už mėsinius galvijus ir (ar) mėsines avis valdos valdytojams pradedamos mokėti nuo 2013 m. gruodžio 1 d. ir turi būti išmokėtos ne vėliau kaip atitinkamai iki 2014 m. balandžio 30 d., išskyrus šių taisyklių 14.4 punkte minimus valdos valdytojus ir (ar) partnerius, kurie įtraukiami į papildomai rengiamas suvestines.

8. Orientacinis diferencijuotas išmokos dydis 2013 metams už mėsinį galviją ir mėsinę avį pagal laikomą valdoje mėsinių galvijų ar mėsinių avių skaičių (taikoma progresinė skalė) numatytas šių taisyklių 1 priede.

9. Tikslūs nurodytų išmokų dydžiai nustatomi ne vėliau kaip iki 2013 metų spalio 15 d. atskiru žemės ūkio ministro įsakymu po lėšų, skirtų iš Europos Sąjungos biudžeto, patikslinimo ir gavus informaciją iš valstybės įmonės Žemės ūkio informacijos ir kaimo verslo centro (toliau – ŽŪIKVC) apie šių taisyklių reikalavimus atitinkančių valdos valdytojų, pretenduojančių gauti paramą, už savo ir (ar) partnerių vardu laikomą mėsinių galvijų ir mėsinių avių skaičių.

10. Žemės ūkio ministerija (toliau – ŽŪM), patvirtinusi tikslius išmokų dydžius, apie tai raštu informuoja ŽŪIKVC, Agentūrą ir Lietuvos savivaldybių asociaciją.

11. Išmokos gavėjai privalo laikytis Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašo, patvirtinto Lietuvos Respublikos žemės ūkio ministro 2003 m. birželio 16 d. įsakymu Nr. 3D-234 (Žin., 2003, Nr. 60-2734; 2012, Nr. 23-1092) (toliau – Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašas), reikalavimų. Šiame apraše nurodytus reikalavimus turi atitikti visi valdos valdytojo ir (ar) jo partnerių vardu laikomi mėsiniai galvijai (rugpjūčio 1 dienos duomenimis ne jaunesni kaip 12 mėn.) ir mėsinės avys.

12. Išmokos gavėjai privalo laikytis valdymo reikalavimų, nustatytų Žemės ūkio veiklos valdymo reikalavimų ir trąšų bei augalų apsaugos produktų naudojimo reikalavimų apraše, patvirtintame Lietuvos Respublikos žemės ūkio ministro 2008 m. sausio 16 d. įsakymu Nr. 3D-23 (Žin., 2008, Nr. 9-319; 2012, Nr. 152-7793) (toliau – Valdymo reikalavimai), ir Žemės ūkio naudmenų geros agrarinės ir aplinkosaugos būklės reikalavimų, nustatytų Žemės ūkio naudmenų geros agrarinės ir aplinkosaugos būklės reikalavimų apraše, patvirtintame Lietuvos Respublikos žemės ūkio ministro 2007 m. liepos 10 d. įsakymu Nr. 3D-327 (Žin., 2007, Nr. 78-3157; 2010, Nr. 97-5049) (toliau – GAAB).

13. Išmokos už mėsinius galvijus ir (ar) mėsines avis neskiriamos valdos valdytojams, kurie patys arba jų sutuoktiniai yra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“.

III. INFORMACIJOS teikimo IR APDOROJIMO TVARKA

14. ŽŪIKVC:

14.1. 2013 m. elektroninėmis priemonėmis (šių taisyklių 2 priede nustatytos formos duomenų suvestinę) teikia Agentūrai duomenis apie valdoje laikomus valdos valdytojo ir (ar) jo partnerių vardu registruotus mėsinius galvijus (rugpjūčio 1 dienos duomenimis ne jaunesnius kaip 12 mėn.) ir mėsines avis, kurie Ūkinių gyvūnų registro centrinėje duomenų bazėje įregistruoti iki birželio 1 d.;

14.2. 2013 m. rugsėjo 19 d. raštu ir elektroniniu paštu ŽŪM pateikia valdos valdytojų, atitinkančių šių taisyklių keliamus reikalavimus, duomenis šių taisyklių 3 priede nustatytos formos pažymoje. Raštu ir elektroniniu paštu pateiktos pažymos duomenys turi sutapti;

14.3. gavęs iš ŽŪM atskiru žemės ūkio ministro įsakymu patvirtintus tikslius išmokų dydžius už mėsinius galvijus ir mėsines avis, atsižvelgęs į tai, kad taikoma diferencijuota progresinė išmokų skalė, apskaičiuoja preliminarias išmokų sumas valdų valdytojams, atitinkantiems šių taisyklių keliamus reikalavimus, už savo ir (ar) partnerių vardu laikomus mėsinius galvijus ir (ar) mėsines avis, ir per 5 darbo dienas nuo minėto įsakymo įsigaliojimo elektroninėmis priemonėmis perduoda Agentūrai duomenis pagal šių taisyklių 4 priede nustatytos formos suvestinę;

14.4. duomenis apie valdų valdytojus, kurie Paraiškose nurodė, jog prašo skirti tiesioginę išmoką už visus valdoje savo ir (ar) partnerio (-ių) vardu laikomus mėsinius galvijus ir (ar) mėsines avis ir kreipėsi į ŽŪIKVC su prašymais, kad ne dėl jų kaltės, o dėl objektyvių priežasčių (kompiuterinio ryšio gedimo, ženklinimo klaidų pildant formas ir pan.) nebuvo skirtos išmokos, ne vėliau kaip iki 2014 m. (už 2013 m. tiesioginę išmoką) birželio 1 d. papildomai įtraukia į Agentūrai rengiamas suvestines, kurias per 5 darbo dienas elektroninėmis ryšio priemonėmis perduoda Agentūrai;

14.5. neįtraukia į perduodamus duomenis ir suvestines tų valdos valdytojų, kurie įrašyti į Agentūros pateiktą Kaimo plėtros 2004–2006 metų plano priemonės „Ankstyvojo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonės „Ankstyvas pasitraukimas iš prekinės žemės ūkio gamybos“ patvirtintų paramos gavėjų ir jų sutuoktinių sąrašą.

15. Agentūra:

15.1. iki 2013 m. rugsėjo 1 d. pateikia ŽŪIKVC asmenų, kurie:

15.1.1. yra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“, sąrašus;

15.1.2. Paraiškas Agentūrai pateikė pasibaigus plotų deklaravimo laikotarpiui ir (arba) pasibaigus šiam laikotarpiui Paraiškose nurodė, jog prašo skirti tiesioginę išmoką už visus valdoje valdos valdytojo ir (ar) partnerio (-ių) laikomus mėsinius galvijus ir (ar) mėsines avis, sąrašus;

15.2. gavusi iš ŽŪIKVC elektroninėmis ryšio priemonėmis duomenis, nurodytus 14.1 ir 14.3 punktuose, ir Paraiškas, kuriose valdos valdytojai nurodo, jog prašo skirti tiesioginę išmoką už visus valdoje laikomus valdos valdytojo ir (ar) partnerio (-ių) mėsinius galvijus ir (ar) mėsines avis:

15.2.1. organizuoja bei atlieka patikrą vietoje valdų valdytojų ir (ar) partnerių, laikančių mėsinius galvijus ir (ar) mėsines avis, valdose pagal Agentūros direktoriaus nustatytą kontrolės tvarką;

15.2.2. atlikusi patikras vietoje ir nustačiusi reikalavimų nesilaikymo atvejus, apskaičiuoja galutines išmokų sumas valdos valdytojams už jų ir (ar) partnerių laikomus mėsinius galvijus ir (ar) mėsines avis;

15.2.3. užsako paramos lėšas;

15.3. prireikus siunčia pranešimą valdos valdytojui, laikančiam savo ir (ar) partnerio vardu mėsinius galvijus ir (ar) mėsines avis, kuriame prašo nurodyti banko sąskaitos duomenis, jeigu Agentūrai atliekant mokėjimus paaiškėja, kad duomenų apie valdos valdytojo sąskaitą nėra ar turimi duomenys yra netikslūs;

15.4. iki 2014 m. birželio 15 d. ŽŪM raštu pateikia informaciją apie bendras išmokėtas paramos sumas pagal šias taisykles;

15.5. baigusi administruoti paramą už mėsinius galvijus ir mėsines avis, informaciją apie apskaičiuotas išmokas bei pritaikytas sankcijas valdos valdytojui pateikia atskiru pranešimu;

15.6. siekdama viešai ir skaidriai panaudoti Europos Sąjungos paramą, interneto svetainėje www.nma.lt iki kitų kalendorinių metų balandžio 30 d. paskelbia teisės aktuose nustatyta tvarka tiesioginių išmokų už mėsinius galvijus ir (ar) mėsines avis gavėjų (juridinių asmenų) sąrašus ir sumas, kurios buvo išmokėtos iš Europos žemės ūkio garantijų fondo finansiniais metais kiekvienam valdos valdytojui už savo ir (ar) partnerio vardu laikomus mėsinius galvijus ir (ar) mėsines avis.

16. Paramos lėšos užsakomos ir išmokamos Lėšų Europos Sąjungos žemės ūkio fondų ir Europos žuvininkystės fondo priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 (Žin., 2006, Nr. 111-4234; 2008, Nr. 67-2549), nustatyta tvarka.

IV. IŠMOKŲ IR SANKCIJŲ APSKAIČIAVIMAS

17. Išmoka valdų valdytojams, laikantiems savo ir (ar) partnerio vardu mėsinius galvijus ir (ar) mėsines avis, mokama vadovaujantis ŽŪIKVC atliktais bei Agentūrai pateiktais paramos sumų už mėsinius galvijus ir mėsines avis apskaičiavimais pagal diferencijuotą progresinę išmokų skalę.

18. Valdų valdytojams, laikantiems savo ir (ar) partnerio vardu mėsinius galvijus ir (ar) mėsines avis, kurių valdose buvo atliktos patikros vietoje, galutinė išmokos suma apskaičiuojama atsižvelgiant į patikros rezultatus. Skaičiuojant galutinę išmokos sumą valdos valdytojui taip pat atsižvelgiama į partnerio (-ių) valdoje atliktų patikrų vietose rezultatus.

19. Jei deklaruotų mėsinių galvijų ir (ar) mėsinių avių skaičius yra didesnis už skaičių, nustatytą vykdant administracinę kontrolę arba patikras vietoje, parama apskaičiuojama atsižvelgiant į nustatytų mėsinių galvijų ir (ar) mėsinių avių skaičių, išskyrus atvejus, išdėstytus šių taisyklių 20–23 punktuose. Parama negali būti skiriama už didesnį gyvulių skaičių, nei yra įregistruota Ūkinių gyvūnų registro centrinėje duomenų bazėje.

20. Išmokos valdos valdytojams už savo ir (ar) partnerio vardu laikomus mėsinius galvijus ir (ar) mėsines avis sumažinamos, kai nustatomi reikalavimų nesilaikymo atvejai pagal taisyklių 11 punktą:

20.1. jeigu pateikus paraišką gauti paramą pagal šias taisykles nustatoma, kad deklaruotų ir pagal šių taisyklių 19 punktą nustatytų mėsinių galvijų skaičius skiriasi (nustatomi reikalavimo nesilaikymo atvejai pagal taisyklių 11 punktą), visa paramos suma, kurią valdos valdytojas turi teisę gauti pagal šias taisykles už atitinkamą išmokos mokėjimo laikotarpį, sumažinama procentiniu dydžiu pagal šių taisyklių 24 punkte nustatytą tvarką, jeigu reikalavimų neatitinka ne daugiau kaip 3 (trys) mėsiniai galvijai;

20.2. jeigu nustatytas deklaruotų mėsinių galvijų skaičius, kuris neatitinka tesės aktuose nustatytų reikalavimų, yra didesnis nei 3 (trys), arba nustatoma viena ar daugiau deklaruotų mėsinių avių, kuri neatitinka reikalavimų, paramos suma sumažinama:

20.2.1. procentiniu dydžiu, nustatytu pagal šių taisyklių 24 punktą, jeigu procentinis neatitikimų dydis ne didesnis kaip 10 proc.;

20.2.2. dvigubu procentiniu dydžiu, nustatytu pagal šių taisyklių 24 punktą, jeigu procentinis neatitikimų dydis yra didesnis kaip 10 proc., bet ne didesnis kaip 20 proc.

21. Išmokos valdos valdytojams už savo ir (ar) partnerio vardu laikomus mėsinius galvijus ir (ar) mėsines avis atitinkamą išmokos mokėjimo laikotarpį neskiriamos:

21.1. jeigu pagal šių taisyklių 24 punktą nustatytas procentinis dydis yra didesnis kaip 20 proc. išmoka, kurią valdos valdytojas būtų turėjęs teisę gauti atsižvelgiant į pagal šių taisyklių 19 punktą nustatytą gyvulių skaičių;

21.2. jeigu deklaruotų mėsinių galvijų ir (ar) mėsinių avių ir pagal 19 punktą nustatytų mėsinių galvijų ir (ar) mėsinių avių skaičius skiriasi dėl tyčinių pažeidimų.

22. Jeigu pagal šių taisyklių 24 punktą nustatytas procentinis dydis yra didesnis kaip 50 proc., valdos valdytojui dar kartą neskiriama išmoka, kurios suma ne didesnė kaip deklaruotų gyvulių skaičiaus ir pagal šių taisyklių 19 punktą nustatytų gyvulių skaičiaus skirtumas. Suma yra išskaičiuojama iš bet kokios valdos valdytojams per trejus kalendorinius metus, einančius po tų kalendorinių metų, kuriais nustatytas pažeidimas, priskaičiuotos paramos sumos (mokamos iš Europos žemės ūkio garantijų fondo, Europos žemės ūkio fondo kaimo plėtrai ar valstybės biudžeto lėšų, kurių asignavimų valdytoja yra Žemės ūkio ministerija). Suma gali būti pradėta išskaičiuoti iš paramos sumos, priskaičiuotos pažeidimo nustatymo metais. Jei visa ši suma negali būti išieškota per trejus kalendorinius metus, einančius po tų kalendorinių metų, kuriais nustatytas pažeidimas, likutis panaikinamas.

23. Jeigu pažeidimai padaryti tyčia ir pagal šių taisyklių 24 punktą nustatytas gyvulių skirtumas yra didesnis kaip 20 proc., valdos valdytojui dar kartą neskiriama išmoka, kurios suma ne didesnė kaip deklaruotų gyvulių skaičiaus ir pagal šių taisyklių 19 punktą nustatytų gyvulių skaičiaus skirtumas. Suma yra išskaičiuojama iš bet kokios valdos valdytojams per trejus kalendorinius metus, einančius po tų kalendorinių metų, kuriais nustatytas pažeidimas, priskaičiuotos paramos sumos (mokamos iš Europos žemės ūkio garantijų fondo, Europos žemės ūkio fondo kaimo plėtrai ar valstybės biudžeto lėšų, kurių asignavimų valdytoja yra Žemės ūkio ministerija). Suma gali būti pradėta išskaičiuoti iš paramos sumos, priskaičiuotos pažeidimo nustatymo metais. Jei visa ši suma negali būti išieškota per trejus kalendorinius metus, einančius po tų kalendorinių metų, kuriais nustatytas pažeidimas, likutis panaikinamas.

24. Šių taisyklių 20–23 punktuose nurodytas procentinis dydis apskaičiuojamas deklaruotų mėsinių galvijų ir (ar) mėsinių avių, kurie neatitinka teisės aktų reikalavimų, skaičių (mėsinių galvijų atveju įskaičiuojami ir potencialiai reikalavimus atitinkantys galvijai, kuriems nustatyti reikalavimų neatitikimo atvejai) dalijant iš visų per atitinkamą išmokos skyrimo laikotarpį nustatytų mėsinių galvijų ir (ar) mėsinių avių skaičiaus.

25. Agentūra, atlikusi administracinį patikrinimą / patikrą vietoje ir nustačiusi, kad pareiškėjas nesilaikė paramos teikimo reikalavimų ir (arba) pažeidė paramos gavimo ir naudojimo sąlygas, ir (arba) nesilaikė paramos paraiškoje numatytų reikalavimų, turi teisę ankstesniais / einamaisiais metais pateiktas paraiškas administruoti iš naujo bei priimti sprendimus dėl reikalavimo grąžinti visą ar dalį išmokėtos paramos sumos ir (arba) taikyti kitas poveikio priemones už su prašoma arba gauta parama susijusių įsipareigojimų nevykdymą ir (arba) nustatytų reikalavimų nesilaikymą.

26. Už GAAB reikalavimų ir Valdymo reikalavimų pažeidimus sankcijos skaičiuojamos pagal Sankcijų už kompleksinės paramos reikalavimų pažeidimą taikymo metodiką, patvirtintą Lietuvos Respublikos žemės ūkio ministro 2009 m. gegužės 4 d. įsakymu Nr. 3D-306 (Žin., 2009, Nr. 52-2058; 2010, Nr. 120-6149).

27. Jei valdos valdytojas ir (ar) partneris Agentūros darbuotojui neleido atlikti patikros vietoje, siekiant tinkamai suskaičiuoti mėsinius galvijus ir (ar) mėsines avis, arba nesudarė kitų tinkamų sąlygų (neleido pažymėti specialiomis priemonėmis, neatskyrė gyvulių grupėmis, nesuvarė į užtvarus ir pan.), išmokos už mėsinius galvijus ir (ar) mėsines avis valdos valdytojui nebus mokamos.

28. Teisė į išmoką neprarandama, jei nustatyti reikalavimai neįvykdomi dėl aplinkybių, nepriklausančių nuo valdos valdytojo valios. Tokiais atvejais valdos valdytojas per 10 darbo dienų nuo tos dienos, kai sužinojo arba galėjo sužinoti apie nuo valdos valdytojo valios nepriklausančias aplinkybes, praneša raštu Agentūrai apie minėtas aplinkybes, kartu pateikdamas tai įrodančius dokumentus.

V. PAPILDOMOS NUOSTATOS

29. Valdos valdytojas, kuris Paraiškoje nurodė, jog prašo skirti tiesioginę išmoką už visus savo ir (ar) partnerio (-ių) vardu laikomus mėsinius galvijus ir (ar) mėsines avis, laiku negavęs išmokų, ne vėliau kaip iki 2014 m. (už 2013 m. tiesioginę išmoką) gegužės 15 d. gali kreiptis į ŽŪIKVC dėl informacijos suteikimo apie išmokų neskyrimo aplinkybes ir iki nurodytų šiame punkte terminų pateikti ŽŪIKVC prašymą dėl įtraukimo į Agentūrai papildomai rengiamas suvestines.

30. Valdos valdytojui, atitikusiam taisyklių 5 punkte nustatytus reikalavimus, mirus, įpėdinis, gavęs paveldėjimo teisės liudijimą ir (ar) įregistruotas valdos valdytoju, pateikia Agentūrai laisvos formos prašymą dėl išmokų priskyrimo ir paveldėjimo fakto patvirtinimo dokumento kopiją, nurodo banko pavadinimą, kodą ir sąskaitos bei valdos numerį.

31. Valdos valdytojui, atitikusiam taisyklių 5 punkte nustatytus reikalavimus, perduodant visą valdą, perėmėjas, įregistruotas valdos valdytoju, pateikia Agentūrai laisvos formos prašymą dėl išmokų priskyrimo ir prideda fakto patvirtinimo dokumentų kopijas bei nurodo banko pavadinimą, kodą ir sąskaitos numerį. Parama skiriama valdos perėmėjui, jei valdos perdavėjas neturi įsiskolinimų Agentūrai, Lietuvos Respublikos valstybės biudžetui bei Valstybinio socialinio draudimo fondo biudžetui. Kai žemė ar jos dalis paimama visuomenės poreikiams, teisės į išmokas lieka buvusiam jų gavėjui.

32. Valdos išregistravimo atveju, kai valda išregistruojama iki 2013 m. gruodžio 31 d., valdos valdytojas nebetenka teisės į jam priklausiusią paramą, o tais atvejais, kai parama ar jos dalis iki 2013 m. gruodžio 31 d. valdos valdytojui jau išmokėta, jis privalo paramą grąžinti.

VI. ATSAKOMYBĖ

33. Už pateiktos informacijos teisingumą atsako ją pateikę valdų valdytojai ir (ar) partneriai, laikantys mėsinius galvijus ir (ar) mėsines avis.

34. Už preliminarių išmokų apskaičiavimą kiekvienam valdų valdytojui ir (ar) partneriui, laikančiam mėsinius galvijus ir (ar) mėsines avis, atsako ŽŪIKVC.

35. Už galutinių išmokų apskaičiavimą, išmokų pervedimą valdų valdytojams ir pervestų lėšų apskaitą atsako Agentūra.

36. Valdų valdytojai, gavę išmokas neteisėtai, arba asmenys, prisidėję prie neteisėto išmokų gavimo (sąmoningai patvirtino klaidingus duomenis), atsako teisės aktų nustatyta tvarka.

37. Asmenys, pažeidę šių taisyklių reikalavimus, atsako teisės aktų nustatyta tvarka.

VII. SKUNDŲ NAGRINĖJIMAS

38. Agentūros konkrečių valstybės tarnautojų ir (ar) darbuotojų veiksmus (neveikimą) valdos valdytojas gali apskųsti Agentūros direktoriui raštu per 15 darbo dienų nuo tos dienos, kai jis sužinojo ar turėjo sužinoti apie tokius veiksmus (neveikimą).

39. ŽŪIKVC konkrečių darbuotojų veiksmus (neveikimą) valdos valdytojas gali apskųsti ŽŪIKVC generaliniam direktoriui raštu per 15 darbo dienų nuo tos dienos, kai jis sužinojo ar turėjo sužinoti apie tokius veiksmus (neveikimą).

40. Agentūros ir ŽŪIKVC sprendimai arba veiksmai (neveikimas) gali būti skundžiami Vyriausiajai administracinių ginčų komisijai arba Vilniaus apygardos administraciniam teismui teisės aktų nustatyta tvarka.

_________________

Tiesioginių išmokų už mėsinius galvijus ir mėsines avis administravimo, kontrolės bei mokėjimo 2013 m. taisyklių

1 priedas

(Lietuvos Respublikos žemės ūkio ministro 2013 m. balandžio 18 d. įsakymo Nr. 3D-284

redakcija)

ORIENTACINIŲ IŠMOKŲ DYDŽIŲ 2013 METAMS UŽ MĖSINIUS GALVIJUS IR MĖSINES AVIS TAIKANT PROGRESINĘ IŠMOKŲ SKALĘ* LENTELĖS:

PAGAL LAIKOMĄ GALVIJŲ SKAIČIŲ

Eil. Nr.	Išmokos tarifo lygmuo	Išmokos dydis** 2013 metais Lt už galviją
1	1–5 galvijai	389
2	6–50 galvijų	375
3	51–100 galvijų	346
4	101–150 galvijų	332
5	151 ir daugiau galvijų	304

PAGAL LAIKOMĄ AVIŲ SKAIČIŲ

Eil. Nr.	Išmokos tarifo lygmuo	Išmokos dydis** 2013 metais Lt už avį
1	1–50 avių	105
2	51–100 avių	73
3	101–150 avių	68
4	151 ir daugiau avių	59

*Progresinė išmokų skalė suprantama kaip išmokų diferencijavimas pagal laikomą gyvulių skaičių, pvz., 2013 metų mėsinių galvijų atveju išmokos skaičiuojamos tokiu principu: už pirmus 5 laikomus bet kuriuos mėsinius galvijus mokama 389 Lt už gyvulį, už kitus 45 mėsinius galvijus (nuo 6-ojo iki 50-ojo) 375 Lt už gyvulį, už kitus 50 mėsinių galvijų (nuo 51-ojo iki 100-ojo) 346 Lt už gyvulį, už kitus 50 (nuo 101-ojo iki 150-ojo) mokama 332 Lt už gyvulį, o už likusius (nuo 151-ojo) mokama 304 Lt už gyvulį.

**Tikslūs nurodytų išmokų dydžiai nustatomi atsižvelgiant į patikslintas lėšas, skirtas iš Europos Sąjungos biudžeto, ir gavus informaciją iš valstybės įmonės Žemės ūkio informacijos ir kaimo verslo centro apie tinkamų valdos valdytojų ir (ar) jų partnerių laikomą mėsinių galvijų ir mėsinių avių skaičių.

_________________

Tiesioginių išmokų už mėsinius galvijus ir mėsines avis administravimo, kontrolės bei mokėjimo 2012–2013 m. taisyklių

2 priedas

(Lietuvos Respublikos žemės ūkio ministro 2013 m. balandžio 18 d. įsakymo Nr. 3D-284

redakcija)

(Suvestinės forma)

VALSTYBĖS ĮMONĖ ŽEMĖS ŪKIO informacijos IR Kaimo verslo centras

DUOMENŲ APIE VALDOS VALDYTOJUS IR (AR) PARTNERIUS, KURIŲ VARDU 2013 M. BIRŽELIO 1 D. (ĮSKAITYTINAI) ŪKINIŲ GYVŪNŲ REGISTRE ĮREGISTRUOTI MĖSINIAI GALVIJAI IR (AR) MĖSINĖS AVYS, IR APIE JŲ LAIKOMUS MĖSINIUS GYVULIUS SUVESTINĖ

____________________ Nr. _____

(data)

Vilnius

Ei-lės Nr.	Valdos Nr.	Valdoje registruoto mėsinio galvijo / avies veislė	Valdoje registruoto mėsinio galvijo/ avies numeris	Valdos valdytojo vardas	Valdos valdytojo pavardė/ (įmonės pavadinimas)	Valdytojo asmens kodas/ įmonės kodas	Valdytojo gyvenamosios vietos adresas	Bandos adresas	Valdos partnerio vardas (pildoma, jei gyvulio laikyto-jas – valdos partneris)	Valdos partnerio pavardė (įmonės pavadinimas) (pildoma, jei gyvulio laikytojas – valdos partneris)	Valdos partnerio asmens kodas (įmonės kodas) (pildoma, jei gyvulio laikytojas – valdos partneris)	Valdos partnerio gyvenamosios vietos adresas (pildoma, jei gyvulio laikytojas – valdos partneris)	Gyvulio gimimo data	Gyvulio gimimo datos įvedimo į GRIS data	Gyvulio laikymo pradžia	Gyvulio laikymo pradžios įvedimo į GRIS data	Gyvulio laikymo pabaiga	Gyvulio laikymo pabaigos įvedimo į ŪGRIS data	Gyvulio laikymo pabaigos priežastis (skerdimas/pardavimas/ kritimas)	Valdoje registruoto mėsinio galvijo/ avies lytis	Galvijo paso numeris (jei privalomas)

Savivaldybė	Seniūnija	Vietovė	Telefonas

Savivaldybė	Seniūnija	Vietovė	Telefonas

1	2	3	4	5	6	7	8	9	10	11	12	13	14	15	16	17	18	19	20	21	22	23	24	25	26	27	28

Pastaba. Suvestinė teikiama Nacionalinei mokėjimo agentūrai prie Žemės ūkio ministerijos.

Generalinis direktorius

(Parašas)	(Vardas ir pavardė)

_________________

Tiesioginių išmokų už mėsinius galvijus ir mėsines avis administravimo, kontrolės bei mokėjimo 2013 m. taisyklių

3 priedas

(Lietuvos Respublikos žemės ūkio ministro 2013 m. balandžio 18 d. įsakymo Nr. 3D-284

redakcija)

(Pažymos forma)

VALSTYBĖS ĮMONĖ ŽEMĖS ŪKIO INFORMACIJOS IR KAIMO VERSLO CENTRAS

PAŽYMA

APIE VALDOS VALDYTOJŲ, PRETENDUOJANČIŲ GAUTI TIESIOGINES IŠMOKAS UŽ MĖSINIUS GALVIJUS IR (AR) MĖSINES AVIS, SAVO IR (AR) PARTNERIŲ VARDU 2013 M. LAIKOMĄ MĖSINIŲ GALVIJŲ IR (AR) MĖSINIŲ AVIŲ SKAIČIŲ

_________Nr._________

(data)

Vilnius

Eil. Nr.	Mėsinių galvijų grupės pagal galvijų skaičių, vnt.	Mėsinių galvijų skaičius, vnt.	Mėsinių avių grupės pagal avių skaičių, vnt.	Mėsinių avių skaičius, vnt.
1	1–5	1–50
2	6–50	51–100
3	51–100	101–150
4	101–150	151 ir daugiau
5	151 ir daugiau	-
6	IŠ VISO	IŠ VISO

Pastaba. Pažyma teikiama Žemės ūkio ministerijai.

Generalinis direktorius	(Parašas)	(Vardas ir pavardė)

(Rengėjo nuoroda)

_________________

Tiesioginių išmokų už mėsinius galvijus ir mėsines avis administravimo, kontrolės bei mokėjimo 2013 m. taisyklių

4 priedas

(Lietuvos Respublikos žemės ūkio ministro 2013 m. balandžio 18 d. įsakymo Nr. 3D-284

redakcija)

(Suvestinės forma)

VALSTYBĖS ĮMONĖ ŽEMĖS ŪKIO informacijos IR Kaimo verslo centras

DUOMENŲ APIE VALDOS VALDYTOJŲ, PRETENDUOJANČIŲ GAUTI TIESIOGINES IŠMOKAS UŽ SAVO IR (AR) PARTNERIŲ VARDU LAIKOMUS MĖSINIUS GALVIJUS IR (AR) MĖSINES AVIS, SUVESTINĖ

____________________ Nr. _____

(data)

Vilnius

Eil. Nr.	Valdos valdytojo vardas	Valdos valdytojo pavardė (įmonės pavadinimas)	Valdos valdytojo asmens kodas (įmonės kodas)	Valdos Nr.	Savivaldybės kodas	Mėsinių galvijų skaičius	Mėsinių avių skaičius	Išmokos suma už mėsinius galvijus, Lt	Išmokos suma už mėsines avis, Lt
1	2	3	4	5	6	7	8	9	10

Pastaba. Pažyma teikiama Nacionalinei mokėjimo agentūrai prie Žemės ūkio ministerijos.

Generalinis direktorius	(Parašas)	(Vardas ir pavardė)

_________________